
RAPORT DE SPECIALITATE

privind aprobarea bugetului de venituri şi cheltuieli pentru anul 2019 al SC Societatea de Transport Public Timişoara SA

Având în vedere Expunerea de motive nr. SC2019-         /      .03.2019 a Primarului Municipiului Timișoara și Proiectul de hotărâre privind aprobarea bugetului de venituri şi cheltuieli pentru anul 2019 al SC Societatea de Transport Public Timişoara SA. Facem următoarele precizări:


Prin adresa cu nr. RE2019-000588/12.03.2019 SC Societatea de Transport Public Timişoara SA a solicitat promovarea unui proiect de hotărâre pentru aprobarea bugetului de venituri şi cheltuieli pentru anul 2019. Bugetul de venituri şi cheltuieli pentru 2019 al SC Societatea de Transport Public Timişoara SA a fost aprobat de Consiliul de Administrație al STPT prin Decizia nr. 15/26.02.2019 şi de către Adunarea Generală a Asociaţilor prin Hotărârea nr.7/28.02.2019.

În proiecţia bugetului pe anul 2019 şi estimările pentru anul 2020 şi 2021, s-a ţinut cont de principalele prevederi ale actelor normative în vigoare (O.G.26/2013 privind întărirea dişciplinei financiare la nivelul unor operatori economici la care statul sau unităţile administrativ-teritoriale sunt acţionari unici sau majoritari sau deţin direct sau indirect o participaţie majoritară; OUG 109/2011 privind guvernanţa corporativă; prevederilor  proiectului legii  bugetului de stat pe anul 2019, Legea nr. 227/2015 privind Codul fiscal, OMFP 1802/2014 pentru aprobarea Reglementărilor contabile privind situaţiile financiare anuale individuale şi situaţiile financiare anuale consolidate, prevederile Contractului colectiv de muncă în vigoare etc).


La estimarea indicatorilor economico-financiari pentru anul 2019, s-au avut în vedere şi prevederi ale hotărârilor emise de Consiliul local şi anume:

             -Hotărârea Consiliului Local 271/28.07.2017 privind reorganizarea Regiei Autonome de Transport Timişoara în societate comercială pe acţiuni, modificată prin HCL nr.370/06.07.2018;


-Hotărârea Consiliului Local de aprobare a Protocolului de acordare a facilităţilor la transportul în comun unor categorii de cetăţeni ai municipiului Timişoara şi operatorului de transport, aprobat prin HCL 192/2012 cu modificările şi completările ulterioare (HCl 34/15.01.2013, nr.80/26.02.2013, nr.478/24.09.2013; nr.612/10.12.2013, nr.392/01.08.2014, nr.603/09.12.2014, nr.335/31.07.2015, nr.35/02.02.2016, nr.244/20.12.2016 şi nr.2/08.01.2018).

            -Hotărârea Consiliului Local 108/27.03.2012-privind darea în administrare a serviciului de transport public local de persoane prin curse regulate pe raza Municipiului Timişoara; 

           -Hotărârea Consiliului Local nr. 349/18.07.2014 prin care se dă în administrarea RATT sistemul intermodal de transport cu biciclete, precum şi HCL 260/26.05.2015 de dare în administrare a sistemului municipal de transport public naval pe Canalul Bega.

          -Hotărârea Consiliului Local 377/17.07.2018 privind delegarea gestiunii, prin atribuire directă, a serviciului 'Întreţinere a serviciului de iluminat public şi iluminat festiv de sărbători din Timişoara', precum şi aprobarea Caietului de sarcini, a Contractului de delegare a gestiunii, şi a tarifelor pentru activităţile de întreţinere şi reparaţii a sistemului de iluminat public, verificarea/repararea, montarea/demontarea ornamentelor şi asigurare ornamente noi pentru sărbători;


De asemenea, la estimarea indicatorilor pe anul 2019 s-au avut în vedere Hotărârile  Adunării Generale a Acţionarilor: Hotărârea AGA nr.1/22.01.2019 pentru aprobarea Planului de reorganizare şi restructurare a Societăţii de Transport Public Timişoara, Hotărârea AGA nr.2/22.01.2019 de aprobare a Organigramei, Statului de funcţii şi a Regulamentului de organizare şi funcţionare al Societăţii de Transport Public Timişoara S.A..


Fundamentarea nivelului indicatorilor din bugetul de venituri şi cheltuieli pe anul 2019, a urmărit asigurarea resurselor financiare necesare pentru îndeplinirea obligaţiilor, atât din punct de vedere dimensional, cât şi în structură, pe fiecare categorie de venituri şi cheltuieli, pentru realizarea obiectivele generale ale societăţii şi anume :

· generarea de profit pentru acoperirea pierderilor din anii precedenţi,

· diminuarea datoriilor restante;

· onorarea obligaţiilor şi angajamentelor asumate, precum şi reducerea volumului creanţelor restante.


Propunerea de buget de venituri şi cheltuieli pe anul 2019 s-a efectuat pe baza principiului  continuităţii activităţii, în condiţii de eficienţă economică în dimensionarea resurselor necesare finanţării întregii activităţi.

Indicatorii valorici propuşi în BUGETUL DE VENITURI ŞI CHELTUIELI pentru anul 2019

La fundamentarea indicatorilor valorici cuprinşi în Bugetul de venituri şi cheltuieli pe anul 2019 s-au avut în vedere următoarele elemente:
- nivelul mediu al veniturilor obţinute din prestaţiile prevazute a fi efectuate, atât din încasări proprii, diferenţele de tarif alocate din bugetul local pentru facilităţiile acordate unor categorii de cetăţeni ai municipiului Timişoara aprobat prin Protocol şi compensaţia la transport public, inclusiv transportul şcolar, compensaţia la transportul intermodal cu biciclete, cel naval, veniturile aferente serviciului de iluminat public delegate societăţii;

- realizările preliminate ale societăţii  privind execuţia BVC pentru anul 2018;

- necesarul de combustibil, energie electrică şi termică, apă, gaz, ce se preconizează a se consuma în anul 2019;

- preţurile estimate în 2019 la energia electrică  şi combustibil;

- estimarea necesarului de cheltuieli cu asigurările, pentru toate mijloacele de transport şi activele utilizate în cele 5 moduri de transport (tramvaie, troleibuze, autobuze, biciclete, naval),  si cel aferent iluminatului public ;

- estimarea cheltuielilor cu iluminatul public, inclusiv cel festiv; 

- numărul mediu de personal estimat a se realiza în anul 2019, este de 980 salariaţi,  fata de numarul  mediu de personal realizat in anul 2018 care a fost de  930 salariati;

Cap.I. VENITURI TOTALE
Veniturile societăţii sunt realizate în principal din veniturile aferente prestării serviciului de transport public integrat, efectuat de societate în calitate de operator autorizat de transport public, care cuprinde următoarele sisteme de transport:

-sistemul de transport cu tramvaie;

-sistemul de transport cu troleibuze;

-sistemul de transport cu autobuze;

-sistemul de transport metropolitan cu autobuze şi troleibuze;

-sistemul intermodal de transport cu biciclete;

-sistemul de transport naval pe canalul Bega; 

-sistemul de transport şcolar;

La aceste venituri mai adăugăm şi veniturile aferente serviciului de iluminat public, inclusiv cel festiv, activitate delegată societăţii.

Volumul şi structura veniturilor totale cuprinse în BVC pentru anul 2019 au fost fundamentate ţinând cont de obligaţiile de transport transmise de autorităţiile publice (Municipiul Timişoara şi administraţiile publice membre ale SMTT), de tarifele la transport actuale şi cele propuse a se ajusta, de compensațiile financiare pentru acoperirea costurilor operaţionale înregistrate generate de îndeplinirea obligaţiilor de serviciul public şi a diferenţelor de tarif acordate prin Protocolul încheiat cu Municipiul Timişoara.

Veniturile totale prognozate pentru anul 2019 sunt de 105.500.471 lei.

1.Venituri din exploatare în sumă de 105.497.771 lei, se compun în principal din:

-veniturile din încasări realizate din vânzarea de titluri de călătorie şi alte tarife în urma prestări de servicii de transport public, previzionate la nivelul 30.200.000 lei.

-venituri din activitatea de iluminat public, efectuat în baza Contractului  de delegare a gestiunii nr. 17594/24.07.2018, în valoare de 1.630.580 lei;

-venituri din alte servicii prestate, altele decât din activitatea de transport (ITP, închirieri spaţii reclamă, închirieri mijloace de transport, închirieri spaţii, închiriere utilaje, lucrări terţi, avize, etc) au fost preconizate a fi realizate în suma de 3.500.000 lei;

-venituri din diferenţe de tarif la transport şi compensaţie la cheltuielile de transport alocate din bugetul local în suma de 69.840 mii lei, pentru facilităţi acordate unor categorii de cetăţeni ai Municipiului Timişoara, compensaţie la cheltuieli pentru asigurarea functionalităţii sistemelor de transport intermodal cu biciclete, transport naval, precum si cele aferente componentei de transport şcolar estimat pe o perioada de 8/luni la suma de 904.320 lei .

La alocarea în bugetul local a sumelor aferente transportului în comun pe lângă sumele de mai sus, se vor avea în vedere şi TVA aferentă reducerilor şi gratuităţilor, precum şi sumele aferente transportului metropolitan (cu troleibuze şi autobuze) estimate la suma de 4.800.000 lei ( inclusiv TVA) pentru  anul 2019, precum şi a sumelor în sold din 2018. 

Compensatia (diferenţe de tarif), a fost estimată pentru a acoperi efectele asupra veniturilor şi cheltuielilor în condiţiile îndeplinirii obligaţiilor de serviciu de transport public pentru sistemele de transport administrate de societate în 2019 (diferenţe de tarif pentru reduceri şi gratuităţi la transportul urban, pentru pensionari, elevi, studenţi şi masteranzi, transport scolar, cât si pentru compensarea cheltuielilor sistemului intermodal cu biciclete şi a sistemului naval  etc,).

-alte venituri din exploatare în sumă 120.400 lei, reprezentând în principal venituri din subvenţii pentru investiţii, reprezentând reluarea la venituri a amortizări mijloacelor fixe achiziţionate din alocaţii bugetare din perioadele anterioare (troleibuze), precum şi a celor primite sau dobândite cu titlu gratuit (donaţii, plusuri de inventar), venituri din producţia de imobilizări, precum şi alte venituri.

2.Veniturile financiare, au o valoare foarte mică şi sunt programate la valoarea de 2.700 lei şi reprezintă venituri din dobânzi aferente disponibilităţilor în bănci şi venituri din diferenţe de curs din activitatea curentă.

Cap. II. CHELTUIELI TOTALE

În propunerea de BVC pe anul 2019, volumul cheltuielilor a fost dimensionat în funcţie de veniturile programate a fi realizate, de cheltuielile necesare prestării serviciilor: cheltuieli de funcţionare (cheltuieli cu combustibili şi energie electrică pe baza tarifelor estimate în 2019, cheltuieli de personal), pentru întreţinerea şi exploatarea infrastructurii de transport public (căile de rulare, reţele electrice, staţii de transformare-redresare, dispecerate, depouri, sistemul de taxare, căi navigabile, etc) şi a mijloacelor de transport public (tramvaie, troleibuze, autobuze, vaporete, biciclete) şi  cele aferente serviciului de iluminat public.

Structura şi volumul cheltuielilor este influenţată şi de cheltuielile necesare respectării normelor tehnice specifice transporturilor, emise de autoritățile de licențiere/autorizare și de reglementare tehnică (ARR, RAR , AFER, ANRSC, autorităţi navale  etc) privind:

a) condițiile de exploatare a infrastructurii de transport și a mijloacelor de transport public aferente serviciului;

b) siguranţa circulaţiei;

c) securitatea şi sănătatea calatorilor;

d) condiţiile de lucru la bordul mijloacelor de transport;

e) protecţia mediului.

Cheltuielile totale prognozate în anul 2019 sunt de 104.474.964 lei, cu următoarea structură: 

1.Cheltuielile de exploatare de 103.544.964 lei, cuprind urmatoarele categorii de cheltuieli:

A. Cheltuieli cu bunuri şi servicii  în sumă de 25.543.200 lei formate din: 

· cheltuielile privind stocurile care includ cheltuielile cu combustibilul şi energia electrică, cheltuielile cu piesele de schimb şi materialele necesare mentenanţei şi exploatării sistemelor de transport, cheltuieli cu obiectele de inventar,etc;

Pentru anul 2019 a fost estimată o creştere a acestor tipuri de cheltuieli de peste 28% faţă de cele realizate în 2018, ca urmare a creşterii  pe de o parte a consumurilor ca urmare a creşterii prestaţiei de transport urban  cu aprox 10 %, a celui metropolitan şi naval, iar pe de altă parte a preţurilor şi tarifelor la utilităţi (ex. Preţul energiei electrice a crescut cu peste 54 %), dar şi o creştere a cheltuielilor cu piesele de schimb ca urmare a cresterii gradului de uzură a infrastructurii şi a mijloacelor de transport.

· cheltuielile privind serviciile executate de terti, includ :

- cheltuielile şi întreţinerea şi reparaţiile efectuate la mijloacele de transport, utilaje, clădiri, refugii călători, bunuri aflate în propritatea societăţii sau date în administrare.

- cheltuieli cu primele de asigurare pentru mijloacele de transport şi persoane, cheltuieli cu taxe postale şi cheltuielile cu telecomunicaţii mai mari decât în anul 2018 generate de extinderea reţelei de comunicaţii pentru asigurarea functionalităţii tuturor sistemelor de transport.

- cheltuieli cu deplasări în ţară şi străinătate,

- cheltuieli cu  servicii de pază, a bunurilor şi valorilor,

- de întreţinere şi funcţionare a tehnicii de calcul,

- cheltuielile cu pregătirea profesională– pentru conducatori tramvai, troleibuz , autobuz şi  personalul necesar operării sistemului naval, conform programelor de pregatire profesionala anexa la CCM, etc.

De asemenea în această categorie sunt incluse serviciile cu colaboratorii şi cheltuieli privind comisioanele şi onorariile care cuprind: cheltuielile cu consultanta juridică şi cheltuieli cu comisioanele achitate agenţilor economici care prestează servicii de vânzare bilete etc.

B. Cheltuieli cu impozite, taxe şi varsăminte asimilate estimate la nivelul de 1.520.000 lei, care cuprind: cheltuieli cu redevenţa, licenţe, cheltuieli de autorizare, taxa de mediu, contribuţia A.N.R.S.C, etc cheltuieli necesare asigurării respectării reglementărilor tehnice specifice  precum şi cheltuieli cu taxe şi impozite: impozite şi taxe locale pentru clădiri, mijloace de transport şi alte impozite şi taxe pentru bunurile aflate în patrimoniul societăţii sau date în administrare, alte impozite şi taxe asimilate;

C. Cheltuieli cu personalul au fost previzionate avându-se în vedere următoarele:

- numărul de salariaţi aprobat prin Hot. AGA nr.2/22.01.2019;

- prevederile proiectului legii bugetului de stat pe anul 2019;

- creşterea salariului de bază minim brut pe ţară garantat în plată;

- drepturile de personal stabilite prin Contractul colectiv de muncă încheiat cu reprezentanţii salariaţilor în temeiul prevederilor Codul muncii şi a Legii dialogului social nr. 62/2011.

La fundamentarea cheltuielilor cu personalul a fost luat in calcul un număr mediu de personal estimat a fi realizat în anul 2019 de 980 salariaţi, ca urmare a punerii în aplicare a Hotărârilor Adunării Generale a Acţionarilor nr.1 /22.01.2019 pentru aprobarea Planului de reorganizare şi restructurare a Societăţii de Transport Public Timişoara. Conform Planului de reorganizare şi restructurare a Societăţii de Transport Public Timişoara, se vor  restructura posturi de personal TESA şi operativ  şi va   creste numarul  posturilor cu personalul de bord.

 Numărul de posturi conform organigramei şi statului de funcţii aprobat prin Hot. AGA nr.2/22.01.2019, este de 1092 posturi .

Numărul mediu de personal luat în calcul pe 2019, este superior numărului mediu realizat în 2018 care a fost de 930 salariaţi, determinat de necesitatea asigurării de salariaţi, astfel :

-personal de bord, având în vedere sarcina de transport pentru anul 2019, pentru a respecta programul de lucru şi orele de odihnă, având în vedere ca în 2018 au fost efectuate un număr foarte mare de ore suplimentare (127.080 ore) de către personalul existent:

- personalul specializat pentru transportul naval (personal Navigant), 

- personalul specializat pentru realizarea serviciului de iluminat public;

Cheltuielile cu personalul estimate a fi realizate în anul 2019 sunt prevăzute la suma totală de 71.126.764 lei, reprezentând un procent de un 68,7% în totalul cheltuielilor de exploatare,  având următoarea componenţă:

C0.Cheltuieli de natură salarială cuprind cheltuielile cu salariile şi bonusurile, estimate la nivelul de 67.908.720 lei, aferent numărul mediu de 980  salariaţi.

C1. Cheltuieli cu salariile în sumă totală de 63.174.720 lei, fundamentare bazată pe datele din anul 2018 şi anume: 

-numărul de personal mediu estimat 31.12.2018 care a fost de 972 şi de numărul de salariaţi mediu estimate în 2019 de 980;

-câştigul mediu brut lunar pe persoană de 5.372 lei, calculat pe baza cheltuielilor cu salariile realizat în luna decembrie 2018, nivel superior mediei anuale, datorat creşterilor salariale acordate personalului de bord în ultimele luni ale anului 2018, pentru asigurarea stabilitatii , pentru menţinerea şi recrutarea acestei categorii de personal. 

Conform prevederilor proiectului Legii bugetului de stat pe 2019 art. 57, în bugetul de venituri şi cheltuieli pe 2019, se pot prevedea majorarea cheltuielilor de natură salarială faţă de nivelul planificat în ultimul buget de venituri şi cheltuieli, adică peste suma de 56.002.387 lei aprobată, în limita creşterii câstigului mediu brut lunar pe salariat;  astfel:

- cu sumele reprezentând creşteri ale cheltuielilor de natură salarială aferent creşterii nr.mediu de personal de la finele anului 2019 faţă de cel aprobat/realizat în 2018 dar neangajat, adica de la 930 salariaţi la 31.12.2018 la 980 salariaţi în 2019. 

In proiectul legii bugetului de stat pe 2019 se  prevede de asemenea la art.57 pct.b că dacă, pentru finele anul 2018, nu a fost  depășit nivelul plăților restante programate, pot fi majorate cheltuielile de natură salarială, cu condiția ca în anul 2019 să nu se programeze plăți restante, iar dacă programează, să prevadă reducerea acestora față de nivelul planificat al anului precedent cel puțin cu nivelul indicelui de creșterea a câștigului mediu brut lunar pe salariat recalculat. 

În 2018 STPT nu a depăşit nivelul plăţilor restante şi s-a prevăzut pentru 2019 o scădere a acestora cu un procent de 12%, superior indicelul de creştere a câștigului mediu brut lunar pe salariat de 11%.

C1 ) Cheltuielile cu salariile: 980 nr.mediu salariaţi din care au fost bugetaţi astfel: 

980 salariaţi*12 luni*5372 lei/salariat = 63.174.720 lei.

C2. Bonusuri 

Au fost estimate ca bonusuri: reprezentând cheltuieli cu tichete de masă, cheltuieli sociale şi alte cheltuieli conform CCM la suma 4.734.000lei.

Cheltuielile sociale au fost determinate în conformitate cu limita prevăzută de art.25 alin 3 lit.b. din Legea nr. 227/2015 privind codul fiscal, în limita unei cote de 5%, aplicată asupra valorii cheltuielilor cu salariile personalului. 

Au fost estimate cheltuieli cu tichete de masă pentru salariaţi  la nivelul valorii nominale de 15 lei pe tichet/zi, prevăzut de legislaţia în vigoare, în valoare totală 3.234.000 lei (15 lei*20 zile * 980 salariaţi *11 luni).

C3.Alte cheltuieli cu personalul a fost prevăzută suma de 200.000 lei pentru cheltuieli neprevăzute cu salarii compensatorii şi alte cheltuieli cu drepturi cuvenite în baza unor hotărâri judecătoreşti. 

C4. Cheltuielile aferente contractelor de mandat şi a altor organe de conducere şi control, comisii şi comitete, au fost determinate pe baza prevederilor contractelor de mandat ale membrilor Consiliului de Administraţie numiţi prin Hotărârea AGA nr.11/17.09.2018 şi contractului de mandat a directorului general. 

Stabilirea indemnizaţiei membrilor Consiliului de Administraţie a fost aprobată prin Hotărârile AGA nr.13/17.09.2018, respectiv 4 şi 6 din 22.01.2019, iar indemnizaţia directorului general a fost aprobată prin Hotărârea Consiliului de Administraţie nr. 10/18.01.2019.

Nu au fost estimate cheltuieli cu indemnizaţia AGA ca urmare a modificării OG.26/2013, care interzice operatorilor economici cu capital integral să acorde remuneraţii reprezentanţilor în AGA. 

Cheltuieli aferente contractului de mandat şi a altor organe de conducere şi control, comisii şi comitete în valoare totală de 648.995 lei, au fost stabilite în conformitate cu cerinţele OUG.109/2011. Astfel pentru director general, cheltuielile cu indemnizaţia fixă şi variabilă au fost estimate la 240.000 lei şi pentru membrii Consiliului de Administraţie de 358.995 lei. Au fost estimate şi cheltuieli pentru alte comisii şi comitete de 50.000 lei, care include şi suma pentru secretariatul Consiliului de Administraţie. 

C5.Cheltuielile cu contribuţiile datorate de angajator, au fost estimate la 2.369.049 lei, includ: contribuţia asiguratorie de muncă (2.25%), contribuţia pentru personal cu handicap neangajat de aproximativ 68.500 lei/luna. 

D. Alte cheltuieli de exploatare, în sumă de 5.355.000 lei.

Au fost estimate cheltuieli cu majorări şi penalităţi la bugetul general consolidat de 1.500.000 lei, reprezentând dobânda pe perioada eşalonării în anul 2019, conform ratelor din graficul de eşalonare stabilit prin Decizia 6143/13.09.2017 şi accesorii datorate neplăţii la termen a obligaţiilor curente şi a ratelor de eşalonare, ca urmare a neîncasării la termen a compensaţiei de transport şi a altor sume de la bugetul local.

În această grupă se includ cheltuielile cu amortizarea, cheltuieli privind activele imobilizate, ajustări şi deprecieri pentru pierdere de valoare şi provizioane, alte cheltuieli de exploatare.


 Cheltuielile cu amortizarea au fost estimate la 3.455.000 lei, din care reluarea pe venituri de 20.400 lei , ramânând ca sursă proprie de finanţare a investiţiilor suma de 3.434.600 lei, pentru continuarea invesţiilor  în curs, plata ratele de leasing la automacara, precum şi pentru investiţii noi şi dotari necesare desfăşurării activităţii etc.

2. Cheltuieli financiare cheltuieli estimate în sumă de 930.000 lei, reprezentând cheltuieli cu dobânzile pentru credite pentru activitatea curentă şi de investiţii pentru completarea surselor de finantare a investiţiilor, cheltuieli cu diferenţe de curs aferente activităţii curente, etc.

Cap. III. REZULTATUL BRUT (profit/pierdere)

 
La închiderea exerciţiului financiar 2019, s-a estimat un profit brut de 1.025.507 lei, profit determinat pe baza cheltuielilor fundamentate mai sus şi a veniturilor estimate a fi realizate în 2019.


Impozitarea profitului a fost efectuată în conformitate cu prevederile noului cod fiscal, inclusiv  impozitarea rezervelor din reevaluarea mijloacelor fixe. Repartizarea profitului, conform OUG nr.64/2001 privind repartizarea profitului la societăţile naţionale, companiile naţionale şi societăţile comerciale cu capital integral sau majoritar de stat, s-a efectuat pe destinaţiile prevăzute de lege şi anume pentru acoperirea pierderilor din anii anteriori.

          La capitolul investiţii au fost estimate ca surse de finanţare a investiţiilor sursele proprii (amortizarea din care se scad reluarea pe venituri a amortizarii mijloacelor fixe achizitionate din alocatii bugetare) in valoare de 3.434.600 lei şi diferenta din surse atrase, credite pentru investiţii.


Investiţiile având ca sursă de finanţare alocaţiile bugetare vor fi prevăzute în Planul de dezvoltare anexa la bugetul local al Municipiului Timişoara.
Indicatorii de performanţă programaţi prin

Bugetul de venituri şi cheltuieli pe anul 2019
1. Numarul  de posturi aprobat prin statul de funcţii este de 1092 salariaţi;

2. Numărul mediu de salariaţi în 2019, este previzionat la 980 salariaţi;

3. Câştigul mediu brut lunar pe salariat calculat pe baza cheltuielilor cu salariile de 5372 lei;

4. Câştigul mediu brut lunar pe salariat calculat pe baza cheltuielilor de natură salarială de 5.647 lei, include bonusurile ( tichetele de masa).  

5. Indicatorul aferent productivităţii muncii în unităţi valorice în anul 2019 este prognozat la nivelul de 107.651 lei/persoană, calculat ca raport între veniturile totale din exploatare şi numărul mediu de salariaţi previzionaţi pentru 2019. Productivitatea muncii determinate ca raport între veniturile din exploatare, care se diminuează cu sumele primite de la buget este de 36.385 lei/salariat. 

6. Cheltuiala totală la 1000 lei venituri totale pentru anul 2019 este de 990,27 lei, care asigură realizarea unui profit rezonabil. 

7.  Plăţile restante, s-a prevăzut o reducere a acestor plăţi cu 12 % fata de nivelul planificat al anului 2018.

Menţinerea eşalonării la plată a obligatiilor fiscale obtinute in 2016, pe o perioada de 5 ani şi respectarea graficului de plăţi conform Deciziei de mentinere a esalonarii nr. 6143/13.09.2017, face parte din programul de reducere a plăţilor asumat de societate.

8. Creanţele restante programate pentru finele anului 2019 sunt de 8.500 mii lei, volum care depinde in mare masura de încasarea compensaţiei de la bugetul local, precum şi de gradul de încasare a clienţilor. 



În cursul anului, dacă au loc modificări ale nivelului unor indicatori, se va proceda la rectificarea Bugetului de venituri şi cheltuieli, în conformitate cu prevederile OG.26/2013 cu modificările şi completările ulterioare.


Mentionam ca proiectul bugetului de venituri si cheltuieli a fost supus controlului financiar de gestiune, conform HG nr. 1151/2012 pentru aprobarea Normelor metodologice privind modul de organizare si exercitare a controlului financiar de gestiune.
În cazuri justificate, cand are loc modificarea in cursul anului a indicatorilor economico- financiari aprobati, se va proceda la rectificare Bugetului de venituri si cheltuieli, in conditiile OG nr. 26/2013 cu modificarile si completarile ulterioare, şi ale Ordinului MFP nr. 3.145 din 5 decembrie 2017.

În conformitate cu prevederile Ordinului Ministrului Finanţelor nr. 3145/2017 privind aprobarea formatului şi structurii bugetului de venituri şi cheltuieli, precum şi a anexelor de fundamentare a acestuia;
Luând în considerare toate cele mai sus menţionate, propunem aprobarea, prin Hotărârea Consiliului Local al Municipiului Timişoara, bugetului de venituri şi cheltuieli pe anul 2019  al SC Societatea de Transport Public Timişoara SA.

